**ROMÂNIA**

**MUNICIPIUL SATU MARE**

**DIRECŢIA ECONOMICĂ**

**NR. 37.252/20.06.2024**

În temeiul prevederilor art. 136, alin. (8), lit. b) din O.U.G. nr. 57/2019 privind Codul administrativ, cu modificările și completările ulterioare, directorul executiv al Direcției Economice formulează următorul:

**RAPORT DE SPECIALITATE**

**la Proiectul de hotărâre privind modificarea Anexei nr. 1 și Anexei nr. 2 la Hotărârea Consiliului local Satu Mare nr. 30/13.02.2024**

Luând în considerare Hotărârea Consiliului Local al municipiului Satu Mare nr. 67/26.03.2020 privind aprobarea contractării unei/unor finanțări rambursabile în valoare de maxim 153.563.728,81 lei, în vederea realizării unor obiective de investiții de interes local/ refinanțării datoriei publice locale, modificată și completată prin H.C.L. nr. 184 din 20 noiembrie 2020, respectiv H.C.L. nr. 55/03.02.2023, H.C.L. nr. 288/28.09.2023 și H.C.L. nr. 30/13.02.2024,

Ţinând cont de:

\* Hotărârea Comisiei de Autorizare a Împrumuturilor Locale nr. 6.510 din 05 aprilie 2021 prin care se avizează favorabil contractarea de către Municipiul Satu Mare, a unei finanțări rambursabile în valoare de 86.370.000 lei pentru realizarea unor investiții publice de interes local,

\* Hotărârea Comisiei de Autorizare a Împrumuturilor Locale nr. 6.511 din 05 aprilie 2021 prin care se avizează favorabil contractarea de către Municipiul Satu Mare, a unei finanțări rambursabile în valoare de 13.630.000 lei pentru realizarea unor investiții publice de interes local care beneficiază de fonduri externe nerambursabile de la Uniunea Europeană prin Programul Operațional Regional 2014 – 2020,

Având la bază contractul de credit încheiat cu UniCredit Bank SA, nr. RContr. 2021 – 290/24.984 din 27 aprilie 2021, în vederea finanțării unor investiții publice de interes local, contractul de credit încheiat cu Banca Transilvania nr. RContr. 2021 – 320/28.859 din 20 mai 2021, în vederea finanțării unor investiții publice de interes local care beneficiază de fonduri externe nerambursabile, precum și actele adiționale la acestea,

Întrucât în urma analizării stadiului de realizare al obiectivelor de investiții aprobate a fi finanțate din fonduri proprii s-a constatat faptul că anumite obiective îndeplinesc condițiile pentru a putea fi finanțate din credit, se impune relocarea sumelor aferente contractului de împrumut în valoare de 86.370.000 lei încheiat pentru finanțarea unor obiective de investiții publice de interes local.

Astfel, în vederea asigurării lichidităților necesare pentru finanțarea acestor obiective de investiții, suma de 86.370.000 lei a fost distribuită pe 5 proiecte de investiții astfel:

* Pod peste Râul Someș-Amplasament str. Ștrandului în municipiul Satu Mare - 71.370.000 lei,
* Modernizare Strada Grădinarilor - 6.500.000 lei,
* Modernizare străzi în municipiul Satu Mare Lot 1 - 6.500.000 lei,
* Modernizare strada Kaffka Margit, tronson 1 și strada Krudy Gyula, Tronson 2 - 1.000.000 lei,
* Modernizare pasaje pietonale care fac legătura între centru nou și digul de pe malul drept al râului Someș - 1.000.000 lei.

Trebuie menționat faptul că din totalul sumei de 86.370.000 lei, până în prezent s-au făcut trageri în valoare de 7.248.634,12 lei pentru obiectivul ” Pod peste Râul Someș-Amplasament str. Ștrandului în municipiul Satu Mare”.

În ceea ce privește creditul contractat pentru finanțarea obiectivelor de investiție care beneficiează de fonduri nerambursabile, acesta rămâne nemodificat. Prin H.C.L. 30/2024 sumele au fost repartizate după cum urmează:

1. Modernizarea și extinderea traseului pietonal și velo Centrul Vechi din municipiul Satu Mare – 1.500.000 lei,
2. Modernizarea și extinderea traseului pietonal și velo Centrul Nou din municipiul Satu Mare – 9.150.000 lei,
3. Transformarea zonei degradate malurile Someșului între cele 2 poduri în zona de petrecere a timpului liber pentru comunitate – 2.980.000 lei.

Reamintim faptul că împrumutul bancar funcționează ca o linie de credit din care se fac trageri de sume doar la nevoie.

*Ținând cont de faptul că în cadrul împrumutului contractat pentru asigurarea finanțării cheltuielilor aferente obiectivelor de investiții finanțate din fonduri proprii se pot efectua trageri până la data de 31.12.2024,*

*Întrucât utilizarea anuală a sumelor din creditele bancare contractate este posibilă doar după obținerea avizului favorabil al Comisiei de Autorizare a Împrumuturilor Locale care funcționează în cadrul Ministerului de Finanțe, comisie care se întrunește periodic pentru analizarea dosarelor depuse,*

*Având în vedere faptul că la nivelul României este aprobat prin Hotărâre de Guvern plafonul maxim de credite ce pot fi accesate în cursul unui an, iar numărul dosarelor înregistrate la Ministerul Finanțelor este foarte mare,*

*Pentru a avea șanse de a obține autorizare de trageri din împrumut într-o perioadă cât mai apropiată, ar fi oportună aprobarea modificării obiectivelor de investiții finanțate din fonduri proprii, astfel încât să avem posibilitatea de a depune cât mai curând la Ministerul Finanțelor dosarul privind autorizarea împrumutului pe anul 2024,*

Având la bază cele mai sus prezentate, înaintăm Consiliului local al municipiului Satu Mare Proiectul de hotărâre privind modificarea Anexei nr. 1 și Anexei nr. 2 la Hotărârea Consiliului local Satu Mare nr. 30/13.02.2024 cu propunere de aprobare.

Director executiv

Lucia Ursu